
Targedau


Aseiniad 5010

Dylunio a chynnal astudiaeth ymchwil ar raddfa fach, a gwerthuso’n feirniadol effaith offer ymchwil a ddewiswyd, a’r data, ar y dysgwyr ac ar eich ymarfer proffesiynol.

Cyflwyniad
Bwriad yr aseiniad hwn yw ymchwilio sut mae asesu ar gyfer dysgu (AagD) yn cael eu hymgorffori yn yr ystafell ddosbarth wrth gasglu data gan ddefnyddio a gwerthuso amrywiaeth o offerynnau ymchwil ar raddfa fach. Wrth wraidd addysgu a dysgu yw’r cysyniad o asesu er mwyn cefnogi datblygiad plant. Gan ffocysu’n benodol ar yr elfen o gwestiynu fel un o bedwar elfen asesu’r Cwricwlwm i Gymru, nod yr ymchwil yw canfod beth yw barn athrawon a disgyblion blwyddyn 5 a 6 am gwestiynu fel strategaeth AagD, ac ehangu fy nealltwriaeth o strategaethau cwestiynu er mwyn gwella fy arfer proffesiynol. Disgrifia Llywodraeth Cynulliad Cymru (2010) bod angen bod yn glir am y cwestiynau sy’n cael eu gofyn er mwyn i’r disgyblion fod yn ymwybodol o’r hyn sy’n cael eu gofyn.

Diffiniwyd asesu ar gyfer dysgu gan yr Assessment Reform Group (2002, dyfynnwyd yn Llywodraeth Cymru, 2013) fel y broses o ddefnyddio strategaethau gwahanol o asesu er mwyn gwerthuso, datblygu cynnydd a chefnogi dysgwyr er mwyn pennu beth yw’r camau effeithiol o gyrraedd eu targedau. Cefnogir y diffiniad hwn gydag adroddiad Estyn (2018) sy’n nodi bod defnyddio strategaethau effeithiol o AagD yn golygu bod y disgyblion bellach yn fwy annibynnol i wella a chymryd mwy o gyfrifoldeb am eu haddysg eu hun, ac mae ganddynt ddealltwriaeth well o’r hyn sydd angen ei wneud er mwyn targedu tuag at y pedwar diben. Fy nghwestiwn ymchwil dyluniais oedd ‘A yw Blwyddyn 5 a 6 a staff yn gweld cwestiynu yn fuddiol i gefnogi dysgu?’. Creais holiadur ar gyfer athrawon yr ysgol a chynhaliais gyfweliadau gyda'r disgyblion wrth ganolbwyntio ar yr agwedd bragmatig mosaig i gasglu data ar gyfer yr ymchwil (Clark, 2005). Rhagdybir bydd mwyafrif o athrawon a'r dysgwyr yn cytuno bod cwestiynu fel strategaeth o AagD yn fanteisiol gan ei fod yn cefnogi datblygiad plant ac yn helpu’r dysgwyr i gyrraedd eu llawn botensial.

Adolygiad Llenyddiaeth 
Bwriedir trafod am AagD gan gyfeirio’n benodol ar gwestiynu fel un o elfennau asesu’r cwricwlwm yn yr adran hon. Mae corff helaeth o lenyddiaeth wedi ymchwilio ar effaith asesu er mwyn cefnogi dysgwyr ar eu llwybrau addysgol. Awgryma Llywodraeth Cymru (2022) bod asesu yn caniatáu i bob disgybl gwneud cynnydd ar gyfradd eu hun wrth gael eu herio a'u hannog yn briodol. Mewn astudiaeth bwysig, canfu Black a Wiliam (1998) bod gwella ansawdd asesu ffurfiannol yn y dosbarth yn golygu bod y broses dysgu i’r plant yn fwy effeithiol a llwyddiannus.  Fodd bynnag, awgryma Llywodraeth Cynulliad Cymru (2010, t. 9) bod agweddau megis athrawon yn asesu faint mae’r plant wedi ysgrifennu yn hytrach nag ansawdd y tasgau yn “atal cynnydd”. Disgrifia Coe et al. (2020) er mwyn bod yn athrawon effeithiol sy’n defnyddio strategaethau gwahanol o AagD, mae angen bod yn wybodus am Gwricwlwm i Gymru, a dylai hefyd gallu darlunio’r cysyniadau y maent yn eu haddysgu gydag enghreifftiau. 

Trafodir agweddau gwahanol o gwestiynu fel strategaeth o AagD yn yr adran yma. Wrth ganolbwyntio ar gwestiynu fel un o’r 4 elfen asesu, sonia Estyn (2022) dylai athrawon trefnu eu strategaethau cwestiynu yn ofalus wrth addysgu gan fod cwestiynu yn sgil pedagogaidd, ac maent yn datblygu cwestiynau gall werthuso dealltwriaeth a chamddealltwriaeth y plant er mwyn cael dealltwriaeth drylwyr o'r amcanion dysgu targedig. Awgryma Estyn (2022) hefyd dylai athrawon defnyddio cwestiynu yn aml yn y gwersi i fesur cynnydd disgyblion.

Manteision
Mae corff helaeth o lenyddiaeth wedi ymchwilio i’r effaith gadarnhaol o gwestiynu ar y broses addysgu a dysgu. Awgryma Estyn (2022) bod athrawon yn defnyddio'r strategaeth o gwestiynu er mwyn sicrhau dealltwriaeth y plant o'r gwaith, ond hefyd er mwyn gallu cynllunio'r addysgu a dysgu’r dosbarth. Cytuna Hattie (2009) gydag Estyn (2022) bod cwestiynu yn effeithiol oherwydd mae eu hymchwil ar gwestiynu yn awgrymu bod gofyn cwestiynau a phwrpas yn gwella ansawdd dysgu’r disgyblion, ac mae ymchwil Hattie hefyd yn nodi bod gofyn cwestiynau o ansawdd yn hanfodol er mwyn rhoi adborth effeithiol i’r disgyblion. Gallaf uniaethu a hyn oherwydd roedden yn gweld gwelliant yng ngwaith y plant trwy ofyn cwestiynau am eu gwaith. Cefnogir hyn gan Jan, Talif, (2015, dyfynnwyd yn Yeremenko, T. et al, 2022) gan fod llawer o astudiaethau yn awgrymu bod cwestiynu yn effeithiol er mwyn ysgogi disgyblion i gyfrannu at drafodaethau gyda’u cyfoedion, ymateb mewn ffordd ystyrlon, a rhyngweithio yn fwy effeithiol. Yn dilyn model hierarchaidd Tacsonomeg Bloom, defnyddir llawer o athrawon y model er mwyn cynllunio “dilyniant mewn cwestiynu” ac i adeiladu ar wybodaeth y plant (Llywodraeth Cynulliad Cymru, 2010, t.16).

Heriau 
Nododd Black a Wiliam (1998) mae'r strategaeth o gwestiynu er mwyn asesu dysgu yn aml yn aneffeithiol, gan nodi mai un mater cyffredin yw bod athrawon yn gofyn cwestiynau yn aml heb roi digon o amser i ddisgyblion ystyried eu hymatebion. Honna Vygotsky (1978, dyfynnwyd yn Sewell, 2022) bod athrawon yn tueddu addysgu cynnwys y wers yn hytrach na chanolbwyntio ar yr angen i asesu dealltwriaeth y plant wrth ddefnyddio strategaethau megis cwestiynu er mwyn cefnogi cynnydd y plant. Gallaf uniaethu a hyn oherwydd teimlaf roedd yn heriol i geisio gorffen gwaith ac asesu hefyd, ond ar ôl trafod gyda’r mentor dosbarth, fe drafodon fod angen gwneud llai yn y gwersi a chael sesiwn asesu ar ddiwedd y wers. Honna Black a Wiliam (1998) mai anfantais arall yw dim ond canran fach o ddisgyblion sydd fel arfer yn ymateb i gwestiynau a ofynnir gan yr athrawon gan fod y plant llai hyderus yn meddwl na allant ymateb mor gyflym, ac yn bryderus i wneud camgymeriad o flaen eu cyfoedion. Mae angen i athrawon sicrhau bod y disgyblion yn gwybod cynnwys y cwestiynau a ofynnir gan y gallai effeithio ar yr atebion a roddir sy’n gallu drysu gweddill y dosbarth (Llywodraeth Cynulliad Cymru, 2010). 

Strategaethau
Gyda chwestiynu fel strategaeth effeithiol o asesu ar gyfer dysgu, mae gwahanol strategaethau o gwestiynu sy’n cefnogi pob plentyn i wneud cynnydd o fewn yr ysgol. Dadleua Llywodraeth Cynulliad Cymru (2010) a Rosenshine (2012) mai un o’r strategaethau mwyaf llwyddiannus er mwyn sbarduno trafodaeth yn y dosbarth yw sgaffaldio gwahanol fathau o gwestiynau ac i fodelu’r mathau o gwestiynau effeithiol i’r disgyblion. Rhestra GwE (dim dyddiad) strategaethau gwahanol o gwestiynu megis “Cywir neu anghywir, Dewis o atebion, Pa un yw’r eithriad? a Pha un yw’r ateb anghywir gorau?”, sydd wedi cael ei brofi i fod yn effeithiol yn y dosbarth. Esbonia Estyn (2022) a Cambridge Assessment International Education (dim dyddiad) bod defnyddio cwestiwn agored ar ddechrau’r wers yn fwy effeithiol er mwyn ennyn meddwl meddylgar gan ddisgyblion heb ddatgelu manylion y cynllun gwers. Awgryma Cambridge Assessment International Education (2023) hefyd, bod strategaethau megis “meddwl-paru-rhannu” er mwyn i’r plant i gydweithio ac i rannu syniadau, “gweld, meddwl, rhyfeddu” er mwyn cyfoethogi chwilfrydedd y disgyblion a gofyn “cwestiynau socratig” er mwyn dyfnhau dealltwriaeth y plant o’r pwnc, yn effeithiol er mwyn cefnogi disgyblion i wneud cynnydd ar y contiwwn dysgu.

Wrth ymchwilio i’r elfen o gwestiynu fel strategaeth o AagD, mae’n amlwg fod llawer o fanteision a heriau yn ymwneud a’r elfen. Credaf mai’r brif fantais yw bod cwestiynu yn gwella ansawdd dysgu’r disgyblion, ac o ran persbectif athrawon, mae’n eu galluogi nhw i sicrhau datblygiad yng nghynnydd y plant wrth wirio eu dealltwriaeth. O ran yr heriau, credaf mai’r her fwyaf yw bod llawer o ddisgyblion yn bryderus i ateb cwestiynau ac o ran persbectif athrawon, dydyn nhw ddim yn rhoi llawer o amser i’r disgyblion i ateb eu cwestiynau. Mae’n amlwg fod pob plentyn yn datblygu ar amseroedd gwahanol, felly mae defnyddio strategaethau gwahanol o gwestiynu yn hanfodol er mwyn cefnogi cynnydd pob disgybl (Donaldson, 2015).

Methodoleg
Bwriedir trafod y fethodoleg ac egwyddorion moeseg yn yr adran hon. Er mwyn casglu atebion ansoddol a meintiol i'm testun ymchwil, defnyddiais dechneg mosaic pragmataidd fel dyluniad yr ymchwil. Disgrifia Clark (2005, t.1) mae cyfuno amrywiaeth o dechnegau ymchwil er mwyn gwrando ar lais y plant yw’r ymagwedd mosaic. Wrth ddefnyddio’r agwedd yma, roedd y plant yn cael y cyfle i rannu eu syniadau a’u meddyliau am fy nghwestiwn ymchwil. Trwy gasglu gwahanol ddata trwy ddefnyddio’r offer ymchwil, roedden yn creu’r darn mosaic (Clark, 2005, t.3). Fodd bynnag, mae Clark a Moss (2011) yn awgrymu ei fod yn heriol i feithrin meddylfryd beirniadol, a dylai ymarferwyr bod yn ymwybodol o’r heriau posibl a allai effeithio ar y canlyniadau.

Er mwyn casglu data er mwyn ateb fy nghwestiwn ymchwil, fe ddefnyddiais ddau offer ymchwil gwahanol sef cyfweliadau a holiaduron. Fe gynhaliwyd diwrnod ymchwil mewn ysgol wledig yng Ngorllewin Cymru, lle defnyddiwyd yr holiadur a chyfweliadau i gasglu data ar farn staff a 6 disgybl blwyddyn 5 a 6 am ddefnyddio cwestiynu fel strategaeth asesu.

O ran cyfweliadau (gweler atodiad 3), fe ddefnyddiais gyfweliad grŵp lled-strwythuredig gyda 6 disgybl blwyddyn 5 a 6 oherwydd mae’r fath o gyfweliad hyn yn golygu ei fod yn fwy sgyrsiol ac mae’r cyfwelydd yn gallu ehangu eu cwestiynau er mwyn casglu mwy o ddata (Cohen a Manion, 2007). Creais drawsgrifiad o’r cyfweliadau, ac yna ei godio (gweler atodiad 3) ar ôl ei gwblhau gyda’r disgyblion er mwyn pennu’r cryfderau, heriau, a strategaethau cwestiynu effeithiol yn y dosbarth.

Manteision Cyfweliadau
Un o gryfderau defnyddio cyfweliadau yw bod y cyfwelydd yn casglu gwybodaeth fanwl wrth ddyfnhau ymhellach i’r cwestiwn ymchwil ac yna’n gallu dilyn llwybrau ymchwiliol am gryn dipyn o amser ar ôl y cyfweliad (Denscombe, 2014). Cytuna Llywodraeth Cymru (2015) gyda Bell (2010), wrth ddefnyddio cyfweliadau, gall y cyfwelydd arsylwi’r newidiadau yn yr iaith gorfforol a nodweddion eraill megis newidiadau yn llais y cyfranogwyr, sy’n rhywbeth nad yw’n bosibl wrth roi canlyniad ysgrifenedig. Mae cyfweld yn ddefnyddiol oherwydd mae’n hyblyg, sy’n golygu bod y cyfwelydd yn gallu addasu sgwrs yn ôl ymatebion y cyfranogwyr (Newby, 2014). 

Heriau Cyfweliadau
Ar y llaw arall, mae yna heriau sy’n ymwneud a defnyddio cyfweliadau. Anfantais o ddefnyddio cyfweliadau yw ei fod yn cymryd cryn dipyn o amser ac adnoddau i gynnal cyfweliadau, megis amser i deithio ac offer fel cyfrifiaduron (Llywodraeth Cymru, 2015). Gall “effaith y cyfwelydd” effeithio’n negyddol wrth gyfweld oherwydd gall adnabyddiaeth y cyfwelydd dylanwadu ar ddatganiadau'r cyfranogwyr (Denscombe, 2014). Yn wahanol i Newby (2014), mae Brinkmann (2022) yn dadlau bod angen i gyfwelwyr gasglu digon o gyfranogwyr i'r data fod yn ddibynadwy, ac efallai na fydd cyfranogwyr am gymryd rhan yn yr ymchwil. 

O ran holiaduron (gweler atodiad 4) fe benderfynwyd cynnal yr holiadur ar lein ar ‘Forms’ gyda staff yr ysgol, lle’r oedd opsiynau gwahanol o gwestiynau holiadur. Ar ôl i'r athrawon gwblhau'r holiadur, defnyddiais y data i greu tabl allan o’r canlyniadau meintiol a graffiau i’r data ansoddol (gweler atodiad 5). 

Manteision Holiaduron 
Un fantais o ddefnyddio holiaduron fel offer ymchwil yw ei fod yn rhad os caiff eu defnyddio ar lein (Llywodraeth Cymru, 2015). Sonia Save the Children (dim dyddiad) bod holiaduron yn cael eu llunio a'u trefnu'n drefnus i roi data rhifiadol er mwyn gallu ei archwilio'n ystadegol a chynhyrchu canlyniad y gellir ei allosod i boblogaeth ehangach. Pan gwblheir holiadur ar-lein, caiff y data ei fewnforio ar unwaith i’r wefan, a gall hyn “save you considerable time and the potential for error in data inputting” (Davies a Hughes, 2014, t.93).
​
Heriau Holiadur
Yn ogystal â’r manteision, mae yna heriau sy’n gysylltiedig gyda holiaduron. Awgryma Mazikana (2023) a Young (2016) gallai cyfraddau ymateb i holiaduron fod yn isel iawn sy’n lleihau dibynadwyedd y wybodaeth a gesglir. Disgrifia Dornyei, Krosnick a Presser (2010, dyfynnwyd yn Holmes, 2023,) bod y cyfranogwyr weithiau yn ansicr os mae’r atebion yn gywir, felly yn hytrach na mynegi eu barn bersonol, maent yn ymateb gyda'r hyn maent yn ei gredu sy'n wir sy’n effeithiol ar ddilysrwydd. Her arall sy’n gysylltiedig gyda holiaduron yw bod posibilrwydd nad yw pob holiadur yn dychwelyd yn gyflawn (Llywodraeth Cymru, 2015).
​ 
Fe brofais rhai cyfyngiadau wrth wneud yr ymchwil yma. Wrth wneud y cyfweliad grŵp, roedd yn heriol i gofnodi barn y disgyblion i gyd. Cytuna MacNaghten a Myers (2004, dyfynnwyd yn Baillie, 2019) gyda hyn wrth awgrymu bod cyfweliadau grŵp yn golygu mae ychydig o fanylion am farn unigolion penodol sy’n cael ei gasglu. Er mwyn osgoi hyn yn yr ymchwil nesaf, byddaf yn ceisio cyfweld a’r disgyblion yn unigol oherwydd ni fyddant yn dibynnu cymaint ar atebion eu cyfoedion. Yn ychwanegol, dim ond y disgyblion wnes i gyfweld yn yr ymchwil, felly byddaf yn cynllunio i gyfweld a’r staff er mwyn casglu fwy o ddata i’r ymchwil nesaf.

Ystyriwyd yn ofalus y materion moesegol wrth ddylunio’r ymchwil trwy gyfeirio at ganllawiau moesegol y mae'n rhaid i ni ddilyn. Cyfeiria at ddogfennau BERA (2018), Cod Ymarfer Moeseg ac Integredd Ymchwil (2022) y Brifysgol a’r Cyngor Gweithlu Addysg (2022) er mwyn dilyn canllawiau moesegol i’r astudiaeth yma. Cwblhawyd ffurflen foeseg (gweler atodiad 1) hefyd er mwyn i fudd ddeillio o’r ymchwil ac i leihau’r risg o niwed. Pwysleisia BERA (2018) wrth gynnal ymchwil, dylai cyfranogwyr gael eu trin yn deg, yn ystyriol, yn urddas, ac yn anffafriaeth er mwyn bod yn foesegol. Wrth gynllunio ymchwil gyda phlant o dan 18 oed, mae angen gofyn am ganiatâd y rhieni am gyfranogiad y plant yn yr ymchwil (Department of Education, dim dyddiad). Gofynnir am ganiatâd y rhieni (gweler atodiad 2) a chydsyniad gwybodus y cyfranogwyr cyn dechrau’r cyfweliad grŵp, gan barhau i ofyn am eu cydsyniad trwy gydol y cyfweliad, gan ystyried bod gan y disgyblion yr hawl i dynnu nôl ar unrhyw adeg, a dylai’r cyfranogwyr fod yn ymwybodol o hyn (BERA, 2018). Danfonir llythyr caniatâd at staff yr ysgol a rhieni er mwyn cael caniatâd i gynnal yr ymchwil yma (gweler atodiad 2).  Sonia BERA (2018, t. 21) “The confidential and anonymous treatment of participants’ data is considered the norm for the conduct of research”. Er mwyn sicrhau cyfrinachedd ac anhysbysrwydd yn yr ymchwil, caiff canlyniadau'r astudiaeth hon eu storio yn y cwmwl ar ‘Microsoft 365’ gyda chyfrinair a dilysiad dwbl, ac ni ddangosir enwau’r cyfranogwyr ar y dogfennau hyn.

Canlyniadau a Thrafodaeth
Bwriedir trafod y data a gasglwyd a hefyd effeithiolrwydd yr offer ymchwilio. Y cwestiwn ymchwil yw; ‘A yw Blwyddyn 5 a 6 a staff yn gweld cwestiynu yn fuddiol i gefnogi dysgu?’. Cafwyd cyfuniad o ddata meintiol ac ansoddol wrth gynnal yr ymchwil yma. 

Yn gyntaf, bwriedir trafod am ganlyniadau’r cyfweliad. Wrth greu trawsgrifiad o’r cyfweliad, fe wnes i godio’r data (gweler atodiad 3) yn ôl y cryfderau, heriau a’r strategaethau cafodd eu trafod. Wrth godio’r trawsgrifiad, roedd hyn yn fy ngalluogi i rwpio’r data i’r themâu perthnasol (NFER, 2013).

Wrth drafod y defnydd o gwestiynu fel strategaeth AagD gyda’r disgyblion, cafwyd llawer o farn gadarnhaol am y strategaeth. Gwelwyd bod rhai disgyblion yn hoff o ateb cwestiynau gan fod yr athrawes yn rhoi adborth positif os eu bod yn ateb yn anghywir. Dywed disgybl C yng nghwestiwn 1 (atodiad 3), ei bod yn hoff o ateb cwestiynau os ydynt yn ateb yn gywir oherwydd maent yn teimlo’n “llai ‘embarrassed’ pryd mae pawb yn edrych arno fi”. Cefnogir hyn gan Lywodraeth Cymru (2010) gan ei bod yn awgrymu dylai cwestiynau fod yn agored er mwyn i blant datblygu hyder wrth ateb cwestiynau, ac mae’n gyfle i’r plant i ymhelaethu ar eu hatebion. Dengys yng nghwestiwn 2, atodiad 3, bod disgybl B yn hoffi ateb cwestiynau oherwydd ei bod yn meddwl bod y disgyblion arall yn meddwl ei bod yn ‘smart’. Wrth ofyn i’r plant sut maen nhw’n meddwl bod ateb cwestiynau yn helpu nhw i ddysgu (gweler atodiad 3, cwestiwn 3), dywedasant fod gofyn cwestiynau yn eu cefnogi i wneud gwaith mathemateg, ac wrth fod yr athrawes yn gofyn cwestiynau maen nhw’n deall y gwaith yn fwy. Cysyllta hyn gydag ymchwil Hattie (2009) ac Estyn (2022), lle darganfuwyd bod cwestiynu yn gwella ansawdd dysgu’r disgyblion.

Fodd bynnag, ym marn y disgyblion, mae yna heriau o ddefnyddio cwestiynu fel strategaeth o AagD. Sonia mwyafrif o’r disgyblion eu bod yn teimlo’n bryderus wrth ateb cwestiynau gan eu bod yn ofn cael ateb yn anghywir o flaen y dosbarth. Cysyllta hyn gyda Black a Wiliam (1998), wrth nodi mae dim ond canran fach o ddisgyblion sy’n ateb cwestiynau oherwydd maen nhw’n bryderus i wneud camgymeriad. Yr hyn sy’n ddiddorol yn y data hwn, dywedwyd yn un o gwestiynau’r cyfweliad “ni’n gwario mwy o amser yn ateb y cwestiynau na gwneud y gwaith”, ac fe gytunodd mwyafrif o’r disgyblion bod cwestiynu ddim yn cefnogi nhw i ddysgu. Fe ymatebodd pob disgybl yn dweud nid yw’r athrawes yn rhoi digon o amser iddyn nhw ateb eu cwestiynau gan ei bod yn symud ymlaen i’r disgybl nesaf os mae’r disgyblion arall yn cael yr ateb yn anghywir. Cytuna Llywodraeth Cymru (2010) oherwydd ar ôl 0.9 eiliad, mae athrawon yn symud ymlaen neu'n ateb eu cwestiynau eu hun, os nad yw’r plant wedi ateb erbyn hynny. 

Trafodwyd am y strategaeth o ddefnyddio ffyn lolipop er mwyn asesu yn y cyfweliad. Gwelwyd yn atodiad 3, cwestiwn 6, bod mwyafrif o’r disgyblion yn ethol y ffyn lolipop gan ei fod yn “fwy teg ac mae’r plant sy’n gweld y gwaith yn anodd ac yn teimlo’n nerfus yn cael siawns i ateb hefyd”. Awgryma Greenacre (dim dyddiad) bod defnyddio ffyn lolipop yn effeithiol er mwyn sgaffaldio ac i asesu a herio disgyblion. Ar y llaw arall, dywedodd disgybl Dd ei bod yn ffafrio bod yr athrawes yn dewis pwy i ateb oherwydd os mae rhywun yn gweld y gwaith yn heriol, maen nhw’n gallu rhoi cymorth i’r plentyn yna. Fel soniwyd Estyn (2022) a Cambridge Assessment International Education (dim dyddiad) mae gofyn cwestiynau i’r disgyblion wrth agor y wers yn ennyn diddordeb ac yn sbarduno chwilfrydedd. Ar ddiwedd y cyfweliad, fe esboniodd disgybl B yng nghwestiwn 7, atodiad 3, dylai’r athrawes cael taflen enwau er mwyn cadw cofnod o bwy mae wedi gofyn cwestiynau yn y wers, yna fydd yn fwy clir pwy sydd heb ateb llawer o gwestiynau.

Yn ail, bwriedir trafod am ganlyniadau’r holiaduron (gweler atodiad 5). Wrth ddefnyddio’r wefan ‘Forms’ i greu’r holiadur, creodd dablau a graffiau yn defnyddio’r data a gasglwyd o’r holiaduron. Yn ôl NFER (2013), gallai fod yn fuddiol defnyddio tablau a graffiau er mwyn dangos y data’n fwy clir. 

Casglwyd llawer o ddata cadarnhaol o’r holiaduron. Dengys graff cwestiwn 1, atodiad 5, bod yr athrawon i gyd yn defnyddio cwestiynu er mwyn asesu dealltwriaeth y disgyblion, gyda’r sgôr cyfartalog o effeithiolrwydd cwestiynu yn 4.5/5.0 (gweler atodiad 5, cwestiwn 2). Cefnogir hyn gyda Jan (2015, dyfynnwyd yn Yeremenko, T. et al, 2022) sy’n awgrymu bod cwestiynu yn effeithiol er mwyn annog trafodaethau ac i ryngweithio yn fwy effeithiol. Cyflwyna siart cylch cwestiwn 4, atodiad 5, mae 75% yw’r canran o bwysigrwydd mae’r athrawon yn meddwl yw defnyddio cwestiynu. Cefnoga hyn gan Hattie (2009) ac Estyn (2022), lle esbonnir bod cwestiynu yn bwysig er mwyn gwella ansawdd dysgu’r disgyblion ac yn hanfodol er mwyn rhoi adborth effeithiol i’r disgyblion. Gwelwyd bod 75% o athrawon yng nghwestiwn 7, atodiad 5, yn meddwl mae cwestiynu yw’r strategaeth mwyaf effeithiol er mwyn AagD, wrth esbonio yna yng nghwestiwn 8, atodiad 5, bod cwestiynu yn “greiddiol i esbonio dealltwriaeth plentyn”, ac yn “medru digwydd heb unrhyw waith paratoi”. Cytuna Estyn (2022) gyda hyn wrth esbonio bod cwestiynu yn effeithiol er mwyn sicrhau dealltwriaeth y disgyblion.

Fodd bynnag, roedd yna rhai agweddau oedd yn profi her i’r athrawon. Yn wahanol i weddill yr athrawon oedd wedi dweud mai 75% o ganran yw pwysigrwydd cwestiynu, fe nododd un athro bod “diffyg iaith gan rai, swildod” a “rhai plant yn cau lawr adeg holi” yn profi i fod yn her. Yn ychwanegol, doedd 25% o athrawon yng nghwestiwn 7 yn meddwl mai cwestiynu yw’r strategaeth fwyaf effeithiol er mwyn AagD, gydag esboniad yng nghwestiwn 8 bod “cwestiynu ddim yn addas i bawb, rhai’n swil i ateb”. Fel nodir yn yr adolygiad llenyddiaeth, honna Black a Wiliam (1998) mae dim ond canran fach o ddisgyblion sydd yn ateb cwestiynau oherwydd yr heriau posib sy’n cael ei nodi gan yr athrawon yn yr holiadur. 

Cyflwyna’r tabl yng nghwestiwn 3, atodiad 5 y strategaethau o gwestiynu mae’r athrawon yn defnyddio. Un o’r strategaethau mwyaf poblogaidd oedd ‘Plickers’ sy’n casglu canlyniadau anhysbys gan yr holl ddisgyblion. Defnyddir strategaethau arall megis cwestiynau agored/ caeedig, ffyn lolipop, meddwl-paru-rhannu, byrddau gwyn a gridiau GED er mwyn asesu dealltwriaeth y plant. Dyweda Cambridge Assessment International Education (2023) bod defnyddio strategaethau megis “meddwl-paru-rhannu” a gofyn “cwestiynau socratig” yn effeithiol er mwyn cefnogi disgyblion i wneud cynnydd ar y continwwn dysgu. 

Casgliad
Bwriedir crynhoi’r canlyniadau a gafwyd o’r adolygiad llenyddiaeth a’r ymchwil, a llunio casgliadau. Nod yr ymchwil oedd canfod beth oedd barn athrawon a disgyblion blwyddyn 5 a 6 am gwestiynu fel strategaeth AagD, ac ehangu fy nealltwriaeth o strategaethau cwestiynu er mwyn gwella fy arfer proffesiynol. Cysylltir yr adolygiad llenyddiaeth a’r canlyniadau yn yr adran hon er mwyn dod i gasgliad. 

Wrth gymharu canlyniadau’r holiaduron a’r cyfweliadau, gwelwyd bod cryfderau i gwestiynu fel strategaeth o AagD. Rhai cryfderau cafodd eu nodi oedd bod yr athrawes yn ymateb yn bositif os mae’r disgyblion yn ateb yn anghywir, mae cwestiynu yn effeithiol er mwyn esbonio dealltwriaeth plentyn, ac wrth fod yr athrawes yn gofyn cwestiynau mae’r disgyblion yn deall y gwaith yn fwy. Er gasglwyd llawer o agweddau cadarnhaol, mae yna heriau sy’n ymwneud a chwestiynu. Dangoswyd yn y canlyniadau mae dim ond canran fach o ddisgyblion sy’n ateb cwestiynau oherwydd maen nhw’n bryderus i wneud camgymeriad (Black a Wiliam, 1998). Mae’r astudiaeth hon wedi dangos pwysigrwydd defnyddio strategaethau gwahanol o gwestiynu gan fod angen ennyn chwilfrydedd y plant (Estyn, 2022). Wrth gymharu’r canlyniadau gyda fy rhagdybiaeth, roeddwn yn gywir, ond mae yna hefyd agweddau o her sy’n effeithio ar y broses o asesu plant. Un o’r canfyddiadau mwyaf arwyddocaol sy’n deillio o’r astudiaeth hon yw barn y disgyblion am gwestiynu. Fel dywedodd un o’r disgyblion “ni’n gwario mwy o amser yn ateb y cwestiynau na gwneud y gwaith”. 

Wrth gynnal yr ymchwil yma, fe ddatblygais fy arfer proffesiynol a sgiliau megis ymchwilio ac arsylwi, a byddaf yn gallu treialu ac ymgorffori rhai o’r sgiliau yma ymhellach yn y dosbarth. Sylweddolir pwysigrwydd bod yn foesegol wrth gynnal yr ymchwil yma trwy ddilyn gwahanol ganllawiau megis BERA (2018). Ehangwyd gwybodaeth a dealltwriaeth bersonol o AagD trwy gymharu eu cryfderau a’u gwendidau ac i ymchwilio yn fwy i’r strategaeth o gwestiynu trwy ymchwilio i strategaethau posib i ddefnyddio o fewn y dosbarth. Trwy ymchwilio i AagD, byddaf yn defnyddio’r wybodaeth yma er mwyn cynllunio’r dysgu ac addysgu’r dosbarth yn y dyfodol er mwyn gwella fy nysgu proffesiynol. Yr argymhellion erbyn yr ymchwil nesaf, bydd i gyfweld â’r athrawon i ddysgu am eu safbwyntiau nhw ac i ddefnyddio sampl mwy i gael canfyddiadau mwy dibynadwy.

Trwy gyfeirio at ganllawiau penodol, mae'r ymchwil hwn wedi dyfnhau fy nealltwriaeth o AagD ac wedi cryfhau fy sgiliau moesegol. Yn dilyn canllawiau Cyngor y Gweithlu Addysg (2022, t.4) byddaf yn “gwybod, yn defnyddio ac yn cymryd cyfrifoldeb dros safonau proffesiynol perthnasol yn eu proffesiwn arbennig drwy gydol eu gyrfa”.

